लमजुङमा हुने त्रिवेणी कप विजेतालाई ५ लाख, उपविजेतालाई ३ लाख
यस क्षेत्रकै प्रतिष्ठित त्रिवेणी कप राष्ट्रव्यापी फुटबल प्रतियोगिता विजेतालाई ५ लाख रुपैयाँ पुरस्कारको घोषणा गरिएको छ । साथमा त्रिवेणी कप, मेडल र प्रमाण्पत्र हुनेछन् । उपविजेताले ३ लाख रुपैयाँ पाउनेछन् । 
लमजुङ — यस क्षेत्रकै प्रतिष्ठित त्रिवेणी कप राष्ट्रव्यापी फुटबल प्रतियोगिता विजेतालाई ५ लाख रुपैयाँ पुरस्कारको घोषणा गरिएको छ । साथमा त्रिवेणी कप, मेडल र प्रमाण्पत्र हुनेछन् । उपविजेताले ३ लाख रुपैयाँ पाउनेछन् । आगामी पुस १२ गतेदेखि बेंसीसहरको सहजी खेल मैदान (त्रिवेणी रंगाशाला) मा हुने २९ औं त्रिवेणी कप फुटबल प्रतियोगितामा सेमीफाइनल उपविजेता २ वटा टीमलाई ५०/५० हजार रुपैयाँ दिइनेछ ।आयोजक त्रिवेणी युवा क्लबले बेंसीसहरमा शनिबार पत्रकार भेटघाट गरी फुटबल प्रतियोगितालाई भव्य र सभ्य बनाउने दाबी गरेको छ । क्लबका अध्यक्ष विनोद गुरुङले गत वर्ष कोरोना संक्रमण जोखिम साथै लकडाउनका कारण प्रतियोगिता गर्न नसकिएको र यस वर्ष गरिने बताए । उनका अनुसार यस वर्ष त्रिवेणी कपको २९ औं संस्करण हो । ‘परार हामीले २८ औं संस्करण गर्‍यौं । त्यतिबेला विजेतालाई ३ लाख पुरस्कार थियो । अहिले उक्त पुरस्कार राशि उपविजेतालाई उपलब्ध गराउँछौं । प्रथम पुरस्कार ५ लाख हो,’ उनले भने । क्लबका उपाध्यक्ष एवं खेल संयोजक इन्द्र रानाका अनुसार एलाभेन ए साइडको खेलमैदानमा खेल खेलाइनेछ । खेलाडी संख्या ११ प्लस ६ हुनुपर्नेछ । एउटा टीममा विदेशी खेलाडी ५ जना खेलाउने पाउने तर एकैपटक मैदानमा ३ जनालाई मात्र उतार्न पाइने नियम बनाइएको छ । उनले आयोजक त्रिवेणीका तर्फबाट खेलाडीलाई एक महिनासम्म बन्द प्रशिक्षणमा राखेर तयारी गर्ने बताए ।सर्वाधिक गोलकर्ता र सर्वोत्कृष्ट खेलाडीलाई १५/१५ हजार रुपैयाँ दिइनेछ । खेल संचालनका लागि अध्यक्ष विनोद गुरुङको संयोजकत्वमा २३ सदस्यीय मूल आयोजक समितिसमेत गठन गरिएको छ । १० दिनसम्म आयोजना हुने प्रतियोगितामा ५० हजार दर्शकले हेर्ने अनुमान गरिएको छ ।प्याराफिटमा बस्नेका लागि ५० रुपैयाँको टिकट काटेर हेर्ने व्यवस्था मिलाइएको छ । करिब २५ टिमको सहभागिता हुने आकलन गरिएको प्रतियोगितामा सेमीफाइनलका खेलबाट म्याच अफ दि म्याच घोषणा गरिनेछ । प्रतियोगितामा ३३ लाख ६० हजार रुपैयाँ खर्च हुने अनुमान गरिएको छ ।